માઈ સાઈઃ થાઇલેન્ડની પાણી ભરેલી ગુફામાં ફસાયેલાં 12 બાળકો અને તેમના એક કોચ સહિત કુલ 13 વ્યક્તિને સહીસલામત ઉગારી લેવામાં આવી છે. અત્યાર સુધીમાં બે દિવસમાં આઠ બાળકોને બહાર કાઢવામાં આવ્યાં હતાં અને મંગળવારે બાકીનાં ચાર બાળકો અને તેમના કોચને આખરે બહાર કાઢવામાં આવ્યાં હતાં. ખરાબ હવામાન વચ્ચે પણ આ ઓપરેશન પૂરું કરવામાં સફળતા મળી હતી. એક અઠવાડિયા સુધી આ રેસ્ક્યુ ઓપરેશન ચાલ્યું હતું. આ સાથે જ થાઇલેન્ડમાં ઉજવણીનો માહોલ જોવા મળ્યો હતો. બાળકોને બચાવી લેવાયાં હોવાથી તેમના પરિવારજનોમાં ખુશી ફેલાઈ હતી. અમેરિકા અને બ્રિટન સહિત દસથી વધુ દેશોના 90 નિષ્ણાતોની મદદ આ ઓપરેશનમાં લેવામાં આવી હતી. આ ઓપરેશન દરમિયાન એક તરવૈયાનું મોત થયું હતું, જેમને નાગરિકોએ શ્રદ્ધાંજલિ આપી હતી.